– Vi ønsker å få klarhet i hva som har skjedd i denne saken, sier kommunikasjonsdirektør i Coop, Bjørn Takle Friis til NRK.

Selskapet er fortsatt ikke ferdig med etterspillet etter sponsoravtalen som aldri ble noe av.

Tirsdag denne uken sendte Coop derfor en direkte henvendelse til skiforbundet med ønske om et nytt møte med langrennskomitéen i løpet av de nærmeste dagene.

– Vi håper å få hundre prosent sikkerhet i hva som faktisk har skjedd, og hvorfor det endte som det gjorde. Vi vil diskutere hva som har gått galt, og hva som kan gjøres bedre ved en annen anledning, sier Takle Friis videre.

LES OGSÅ: Sundby om sponsorbråket: – Skulle likt at ting gikk knirkefritt

– Sjokkert

Coop trodde de hadde forhandlet frem en ferdig sponsoravtale med skiforbundet, men fredag i forrige uke kom kontrabeskjeden om at forbundet forlenget avtalen med konkurrenten Norgesgruppen.

– Sjokket har vel ikke lagt seg enda, for vi var jo, og er fortsatt sikre på at vi har en avtale med Norges Skiforbund.

– Vi hadde gode forhandlinger, og hadde en klausul om eksklusivitet i forhandlingene, og så plutselig og var det en helomvending som vi ikke skjønte noe av, forteller Takle Friis.

– Men Norgesgruppen har allerede inngått en avtale med skiforbundet, hvorfor vil dere ha et møte når alt er avgjort?

– Fordi vi har hatt en lang, og det vi anser som god dialog, som nå plutselig endrer seg uten at vi får en god forklaring på det. Det er viktig for et stort og seriøst selskap som Coop å komme bunns i hva som egentlig har skjedd, fortsetter kommunikasjonsdirektøren, som mener forklaringene har vært sprikende i etterkant.

LES OGSÅ: Dopingklausul vanskeliggjorde forhandlinger mellom skiforbundet og Coop

HAR SVART: Leder i langrennskomiteen i Norges Skiforbund, Torbjørn Skogstad. Foto: Håkon Mosvold Larsen / NTB scanpix

– Vi har svart

– Det har hele tiden vært nye forklaringer. Nå har sjefen i Norgesgruppen, eieren Torbjørn Johannson gitt én forklaring. Så har skiforbundet gitt en annen forklaring, eller to-tre forskjellige forklaringer, så det hadde vært kjekt å vite hva som egentlig har skjedd, sier Takle Friis.

Når NRK tar kontakt med lederen av langrennskomiteen, Torbjørn Skogstad vil han ikke svare på om det blir et møte mellom partene.

– Vi har svart Coop på det, og jeg har ikke noen kommentar utover det, sier Skogstad til NRK.

Når NRK senere tar kontakt med Coop bekrefter selskapet at de har fått et svar fra skiforbundet.

– Vi har fått en tilbakemelding om at de skal ta en runde internt og komme tilbake oss, sier Bjørn Takle Friis.